બનાસકાંઠાના વાવ તાલુકાનાં ટડાવમાં વાંસવાદી અને બજાણીયા પરિવારો અસ્થાયી વસવાટ કરે. તા. ૨૮મી જુલાઈ નાં રોજ ભયંકર વાવાઝોડું અને સાંબેલાધાર વરસાદ સાથે જ ધસમસતા વહી રહેલા પ્રવાહમાં ઝૂંપડા ઊડી ગયા કેટલુંક તણાઈ ગયું. જીવ બચાવવા બાળકો સ્ત્રીઓ સાથે જે હાથ આવ્યુ તે લઈને નાઠા. ગામની આશ્રમશાળાનાં ધાબે પહોંચ્યા. ત્યાં પહેલાંથી જ અડધું ગામ પહોંચી ગયું હતું. પણ આજે આ સમુદાયોનો કોઈએ વિરોધ કર્યો નહિ. પાંચેક દિવસ પાણીમાં ગામ ડૂબેલું હતું. આ તરફ વાંસવાદીઓનાં વાંસ પલળી ગયા. તૈયાર કરેલ ટોપલા, સૂંડલા ભરાયેલા પાણીમાં કાળા થઇ ગયા. જે હવે કોઈ ખરીદવાનું નથી. પચ્ચીસેક હજાર રૂપિયાનો કાચો માલ હાલતો નકામો પડ્યો છે. બજાણીયા પરિવારો મજૂરી કરી આજીવિકા મેળવતા. પણ અત્યારે તો મજૂરી ક્યાં મળે?